送三山陈兄北游
王圭 (Ming)
有眼当读万卷书，有足当涉万里涂。男儿堕地四方志，安事一室如枯株。君不见周南太史氏，又不见西蜀杜陵叟。平生足迹半天下，身后文章粲星斗。陈生七闽士，几岁双溪游。今兹忽言别，结束趋并幽。幽并雄俊地，慷慨馀风流。千金市骏难复见，岂为当代无骅骝。君家元龙百尺楼，英姿爽气倾曹刘。纡金拖紫何足道，勖尔志业追前修。